**Pressen roser NorthSide**

**De danske medier tog særdeles godt imod den tredje udgave af NorthSide Festival**

Søndag aften lukkede Snow Patrol dette års udgave af NorthSide Festival med en koncert, GAFFA kaldte ”et flot punktum for en vellykket festival”, og kigger man de danske aviser og netmedier igennem, så er der bred enighed om, at NorthSide Festival 2012 var en succes.

Hos Information skriver Søren Berggreen Toft eksempelvis i artiklen [Luksusfestivalen](http://www.information.dk/303848), at NorthSide med rette kunne prale af at have verdens bedste lydanlæg, da det er ”virkelig sjældent, at man til udendørs festivaler kan opleve så konsekvent, gennemført god lyd hele vejen igennem”. Artiklen roser Kasabian, Noel Gallagher og James Blake og kalder NorthSide ”enormt godt organiseret” og slutter med at sige om arrangørerne, at “efter bare tre år har de fået stablet den festival på benene, som der var brug for i det danske sommerlandskab, en komfortabel, velsmurt festival med musik af internationalt format”.

Pernille Jensen fra [Politiken](http://ibyen.dk/musik/ECE1660011/northside-2012-tak-for-et-hyggeligt-frikvarter/) kalder NorthSide et ”hyggeligt pusterum med fokus på musik”, hvor opbygningen med to scener roses: “Det er fedt, fordi man virkelig skal gøre sig umage for at gå glip af noget”, og Thomas Treo hos [Ekstrabladet](http://ekstrabladet.dk/musik/dkmusiknyt/article1777574.ece) siger, at det bliver ” interessant at følge NorthSides udvikling. Festivalen har på rekordtid etableret sig som et pålideligt tilbud, og i forhold til Roskilde-kæmpens uinspirerede trummerum, fornemmer man en spirende optimisme i Aarhus. Med god grund”.

Hos Århus Stiftstidende finder man en opsummerende [artikel](http://stiften.dk/kultur/godt-gaaet-northside) med overskriften ”Godt gået NorthSide”, der blandt andet fremhæver nogle af de roser, festivalen har modtaget af publikum, og Jørgen Rye fra JP Aarhus havde til artiklen ”Festival vil gentage succesen i 2013” talt med en række gæster, hvor ”10 ud af 10 kalder Northside Festival 2012 for en "god", "rigtig god", "super" eller "fantastisk" festival , og alle 10 regner med at komme igen næste år”.

Musikmedierne var også begejstrede, og Anne Nørkjær Bang hos [Undertoner](http://www.undertoner.dk/2012/06/snow-patrol-17-06-12-northside-festival-aarhus/) gav eksempelvis Snow Patrol fem stjerner og gav ”ros til NorthSide for et fornemt valg af afslutningskoncert. Et så fint lineup har bestemt fortjent en ordentlig afslutning, og det blev det”. Fem stjerner var der også til [Turboweekend](http://www.undertoner.dk/2012/06/turboweekend-17-06-12-northside-festival-aarhus/), og så fik [Kashmir](http://www.undertoner.dk/2012/06/kashmir-16-06-12-northside-festival-aarhus/) samfulde seks stjerner for deres afsluttende koncert lørdag nat.

Soundvenue stod også klar med seks stjerner efter koncerten med [Justice](http://www.soundvenue.com/live-anmeldelser/2012/06/16/justice--hedonistisk-midnatsmesse), og samme medie sendte fem stjerner efter navne som [The Hives](http://www.soundvenue.com/live-anmeldelser/2012/06/17/the-hives--en-aften-i-cirkus-rocknroll), [Malk de Koijn](http://www.soundvenue.com/live-anmeldelser/2012/06/17/malk-de-koijn--bundsolid-rapopvisning), [James Blake](http://www.soundvenue.com/live-anmeldelser/2012/06/18/james-blake--det-bloedende-bashjerte) og [Bat For Lashes](http://www.soundvenue.com/live-anmeldelser/2012/06/19/bat-for-lashes--stemningsfuld-soendagsmagi).

GAFFA var også særdeles glade for musikken på NorthSide og gav fem stjerner til [Miles Kane](http://gaffa.dk/anmeldelse/61747), [Justice](http://gaffa.dk/anmeldelse/61759), [Turboweekend](http://gaffa.dk/anmeldelse/61799), [Bat For Lashes](http://gaffa.dk/anmeldelse/61794), [Dúné](http://gaffa.dk/anmeldelse/61789), [Kasabian](http://gaffa.dk/anmeldelse/61783), [Garbage](http://gaffa.dk/anmeldelse/61834), [James Blake](http://gaffa.dk/anmeldelse/61811) og [Snow Patrol](http://gaffa.dk/anmeldelse/61806).

Hos de internationale medier har man primært valgt at fokusere på The Stone Roses, hvor [NME](http://www.nme.com/news/the-stone-roses/64432) særligt har hæftet sig ved Ian Browns reaktion på, at der blev kastet et engelsk flag på scenen under koncerten.

Samlet set har pressens vurdering af NorthSide Festival 2012 været overvældende positiv, og kombinerer man det med de mange positive tilkendegivelser, festivalen har modtaget via Facebook, Twitter og mail, så kan man vist roligt kalde festivalen en bragende succes.

NorthSide vender tilbage 14-16. juni 2013.